L-esperti tal-WHO llum jibdew jiltaqgħu mal-esperti Ċiniżi dwar l-oriġini tal-Covid-19 Esperti tal-Għaqda Dinjija tas-Saħħa (WHO) illum se jkunu qed jibdew jiltaqgħu wiċċ imb'wiċċ mal-esperti Ċiniżi fil-belt ta' Wuhan, f'dak li jimmarka l-bidu tal-missjoni tagħhom dwar l-oriġini tal-coronavirus. Dawk il-laqgħat għandhom jiġu segwiti mill-ewwel żjarat fiż-żona industrijali u l-hib tat-trasport tal-belt, madankollu l-WHO ma tatx aktar dettalji dwar l-aġenfa tat-tim ta' esperti tagħha. Il-WHO żiedet tgħid li t-tim tagħha kien diġà talab informazzjoni dettaljata u għandu ppjanat li jitkellem mal-ewwel pazjenti tal-Covid-19 u l-ewwel ħaddiema mediċi involuti fil-pandemija. Il-membri tat-tim qattgħu l-aħħar ġimagħtejn fi kwarantina obbligatorja, fejn matulha kkomunikaw ma' uffiċjali Ċiniżi permezz ta' konferenzi diġitali biex iniedu l-bażi ta' ħidmiethom. Il-WHO, li hija bbażata f'Ġinevra, tard ilbieraħ filgħaxija qalet li t-tim tagħha se jkun qed iżur ukoll sptarijiet, u swieq bħal dak ta' Huanan li kienu konnessi mal-biċċa l-kbira tal-ewwel każi, il-Wuhan Institute of Virology, u laboratorji f'faċilitajiet bħaċ-Ċentru għall-Kontroll tal-Mard f'Wuhan. Il-missjoni qed tieħu wkoll bixriet politiċi, biċ-Ċina tara li tevita milli tieħu l-ħtija għar-rispons tagħha fl-istadji bikrijin tal-pandemija.